
Humor ima povoljne učinke na zdravlje jer štiti od negativnih utjecaja stresa i ublažava tjelesnu i emocionalnu 
bol. Djeluje relaksirajuće, umanjuje strah, tugu i anksioznost te poboljšava imunološki sustav, respiratorni 
i kardiovaskularni sustav. Omogućuje realniju procjenu situacije i distanciranje od stresa. U bolničkom 
okruženju korisna je metoda za smanjenje stresa i boli te za postizanje bolje suradnje pacijenata tijekom 
invazivnih pretraga. Djelovanje klaunova-doktora predstavlja jedinstven način primjene humora u bolničkom 
okruženju. Rezultati istraživanja potvrđuju da intervencije klaunova-doktora ublažavaju neke negativne učinke 
hospitalizacije na bolesnike, naročito djecu, jer donose zabavu i smijeh, mijenjaju raspoloženje i percepciju 
bolesti i liječenja te psihološki osnažuju osobu. Potvrđen je i pozitivan učinak klaunova-doktora na roditelje 
i članove obitelji bolesne djece, te bolničko osoblje. U radu su prikazane novije spoznaje o učinku humora 
na tjelesno i mentalno zdravlje te djelovanje klaunova-doktora u svijetu i Hrvatskoj. 


Humor is beneficial to health as it protects from the negative effects of stress and lessens physical and 
emotional pain. It brings relaxation, decreases fear, sadness, and anxiety and improves the immune, 
respiratory, and cardiovascular systems. It facilitates a more rational perception of a situation and distancing 
oneself from stress. In a hospital environment, humor is an effective way of reducing stress and pain and to 
achieving better cooperation with patients during invasive interventions. The work of clown doctors represents 
a unique way of the application of humor in a hospital environment. Research data have shown that clown 
doctor interventions reduce the negative consequences of hospitalization in patients, especially children, 
as they bring fun and laughter, change the mood and perception of the situation, and psychologically 
strengthen the patients. A positive effect of clown doctors on parents and family members of sick children, 
as well as on hospital staff, has also been confirmed. This paper describes recent findings on the effect of 
humor on physical and mental health and presents the work of clown doctors in the world and Croatia. 

UVOD 


Riječ humor dolazi iz latinskog jezika, a ozna- 
čava likvor, vlagu ili paru. Također, riječ hu- 
mor ima značenje snage ili hira. Humor je 
oblik zabave i vrsta ljudske komunikacije sa 
svrhom da nasmije ljude i učini ih sretnima. 
Humor djeluje relaksirajuće, oslobađa od 
straha, tuge i anksioznosti, omogućuje realni- 
ju procjenu situacije u kojoj se osoba nalazi. 
Osim što može olakšati svakodnevicu, humor 
također može biti neprijateljski, odbojan i za- 
jedljiv. U vrijeme stare Grčke humor se sma- 


trao agresivnim, napadačkim i neozbiljnim. 


Posljednjih godina objavljena su mnoga istra- 
živanja koja su potvrdila pozitivan utjecaj hu- 
mora na zdravlje ljudi (1,2). Nekoliko studija 
pokazuje pozitivnu korelaciju između humora 
i boljeg nošenja sa stresom (3,4), poboljšanja 
imuniteta, kardiovaskularne i respiratorne 


funkcije, smanjenja anksioznosti i depresije. 


Bolest i hospitalizacija su stresogene situacije 
u životu svakog pojedinca, a naročito djeteta. 
Bol zbog tjelesne bolesti, dijagnostičkih i tera- 
pijskih postupaka te neizvjesnost oko ishoda 
su neugodna stanja koja često rezultiraju osje- 
ćajem straha, nepovjerenja, ljutnje, krivnje. 
Kod manje djece dodatni stresnogeni čimbenik 
je odvajanje od roditelja i bliskih osoba. Hu- 
mor ima značajnu ulogu u smanjenju tjelesne 
i emocionalne boli kod bolesnika tijekom bo- 


ravka u bolnici. 


Posljednjih godina intenzivno se radi na hu- 
manizaciji boravka bolesnika u bolnicama, 
naročito djece. Brojne bolnice imaju različite 
programe za podršku hospitaliziranim paci- 
jentima koji uključuju razne vrste art terapije 
i terapije igrom za djecu. Terapija smijehom 
uključuje šalu kako bi se umanjila tjeskoba 
koja može biti vrlo snažna kod djece i odra- 
slih koji trpe bolove, i prevladali anksioznosti 
strah od doktora (5). Cilj terapije smijehom je 
dati podršku i onima koji brinu o pacijentima, 


medicinskom timu i osoblju. Klaunovi-dokto- 


ri su profesionalci posebno educirani za rad u 
bolničkom okruženju. Oni s djecom izgrađuju 
siguran, podržavajući i osnažujući odnos, u 
kojem ima igre, smijeha i mašte (6,7). Glavni 
zadatak klaunova-doktora je rad s pacijento- 
vim osjećajem, odnosno smanjenje tjeskobe 
povezane s hospitalizacijom, samom bolešću 
ili liječenjem. I najvažnije, svi klaunovi-doktori 
nose crveni nos koji je poznat i kao ,najmanja 


maska na svijetu“ (8). 


U radu će biti prikazane novije spoznaje o 
učinku humora na zdravlje te djelovanje kla- 


unova-doktora. 


HUMOR 


Humor se smatra složenim konceptom koji 
sadrži kognitivne, emocionalne, ponašajne, fi- 
ziološke i socijalne aspekte (9), a odnosi se ina 


stabilnu osobinu ličnosti (10). 


S evolucijskog stajališta humor je važan za op- 
stanak, kao i druge osobine koje su se selekci- 
jom zadržale. Funkcije smijeha bitne za opsta- 
nak uključuju funkciju povezivanja, funkciju 
mirenja i osnaživanje imuniteta. Različiti as- 
pekti humora, poput pretvaranja negativnog 
u pozitivno, optimizam i nada učinkovite su 
strategije suočavanja (11). Humor je povezan 
s nekoliko strategija za ublažavanje stresnih 
životnih situacija: distanciranje od stresogena, 
suočavanje sa stresom (12), kao i brže i lakše 
rješavanje problema koji su doveli do stresa 
(13). Pozitivnom procjenom i realističnijim ko- 
gnitivnim procesiranjem informacija (14), hu- 
mor dovodi do kognitivno-afektivne promjene 
i omogućuje pojedincu suočavanje s izazov- 
nom ili zastrašujućom situacijom, a da ga pri 
tom ne preplave neugodni osjećaji (15). Humor 
se smatra zrelim obrambenim mehanizmom, 
jer smanjuje stres dok istodobno ego i realitet 


ostaju povezani (16). 


Tri su glavne teorije koje objašnjavaju ulogu 


humora: teorija olakšanja za koju je smijeh 

tjelesno i psihičko oslobađanje napetosti, te- 
orija nepodudarnosti čija je osnovna misao 
da humor proizlazi iz nepodudarnosti onoga 
što znamo ili očekujemo s onim što se uisti- 
nu dogodi, npr. u vicu, i teorija superiornosti 
koja humor vidi kao pokazivanje nadmoći nad 
drugima. Svaka teorija uzima u obzir ulogu 
humora u određenim situacijama: za humor 
olakšanja napetosti to su socijalne situacije, 


humor nepodudarnosti važan je za zauzima- 





nje nove perspektive, a humor superiornosti 


za kritiziranje drugih ili povezivanje grupe (11). 


Doživljaj humora ovisi o određenim kognitiv- 
nim sposobnostima kao što su pažnja, radna 
memorija, mentalna fleksibilnost, verbalno 
apstraktno mišljenje, ali i o emocionalnom 
stanju osobe i sposobnosti doživljavanja po- 
zitivnih emocija (17). Kognitivne sposobnosti 
nužne su za razumijevanje humora, ali nisu 
nužne za fiziološke učinke smijeha. Drugim 


riječima, pojedinci će doživjeti slične tjelesne 





reakcije bez obzira smiju li se zbog oslobađa- 


nja napetosti ili zbog uočavanja nesklada (11). 


Martin i Doris (18) navode nekoliko vrsta hu- 


mora: 


1. Smijeh na vlastiti račun — šala na vlastiti 
račun i prihvaćanje da se drugi ljudi šale na 
njihov račun. Takvi su ljudi skloni prepo- 
znati vlastite nedostatke te upotrebljavaju 
humor za suočavanje s tuđim podsmije- 
hom ili kritikom. Nađena je pozitivna kore- 
lacija između ove vrste humora i sklonosti 
razvoju depresije (19), kao i pozitivna ko- 
relacija s povišenom razinom srama i ne- 
lagode u društvu kod osoba ženskog spola 
(20). Vrlo često takve će osobe otkriti koliko 
su nesigurne u nastojanju da ismiju neki 
svoj nedostatak, pa im zapravo ova vrsta 
humora služi kao obrambeni mehanizam 
— ako se prvi našalimo na vlastiti račun to 
neće moći drugi. 

2. Agresivni humor - ismijavanje na tuđi ra- 


čun (napasna duhovitost). Ovom tipu hu- 


mora sklone su agresivne osobe s manjkom 
empatije te često upotrebljavaju cinizam, 
ironiju i podsmijeh. Pozitivna je korelaci- 
ja ove vrste humora i osjećaja nelagode u 
društvu kod osoba muškoga spola, ali nei 


kod osoba ženskoga spola (20). 


3. Povezujući humor - humor koji povezuje i 
namijenjen je stvaranju osjećaja zajedniš- 
tva, zbližavanju kao i smanjivanju osjećaja 
napetosti. Ovaj tip humora povezujemo s 
otvorenim, dobronamjernim ljudima koji 
se dobro socijaliziraju i vrlo često imaju 
ulogu ,povezivača“ unutar grupe. Takvi 
ljudi su manje skloni tuzi, anksioznosti i 
depresivnim epizodama (19). 

4. Humor tipa ,život kroz ružičaste naočale“ 

— vrsta humora pomoću koje se ljudi lakše 

nose sa svakodnevnim životnim izazovima 

i stresom. Kao i kod povezujućeg humora 

ovom tipu humora sklone su optimistične 

osobe koje društvo dobro prihvaća. Ovakve 
osobe često se opisuje kao ,veseljake“ i po- 


dizatelje morala. 


UTJECAJ HUMORA NA ZDRAVLJE | 
ULOGA HUMORA U MEDICINI 


Tjelesna bol je simptom zbog kojeg se bole- 
snici najčešće obraćaju zdravstvenoj službi. 
Emocionalnu ili mentalnu bol često zovemo 
i patnjom. To je stanje duboke žalosti često 
povezane sa strahom, tjeskobom i ostalim ne- 
ugodnim emocijama koje se javljaju nakon ne- 
kog, za pojedinca, nenadoknadivog i značajnog 
gubitka. Ova vrsta boli može se pojaviti i kao 
reakcija na intenzivnu tjelesnu bol, osobito 
ako je pojedinac percipira kao opasnu za život 
i zdravlje (21). 


Bol je uvijek subjektivna. Svaki pojedinac nau- 
či upotrebljavati tu riječ preko iskustva pove- 
zanih s ozljedom u mlađoj dobi. Nema sum- 
nje da se radi o osjećaju u dijelu ili dijelovima 


organizma, no on je uvijek neugodan i stoga 

predstavlja i emocionalan doživljaj. Peyron i 
sur. (22) smatraju da je doživljaj boli rezultat 
integracije triju komponenata: osjetne, emoci- 
onalno-motivacijske i kognitivno-evaluacijske 
komponente, iako doživljaj boli može proi- 


zvesti i svaki od čimbenika pojedinačno. 


Svako bolno podraživanje izaziva popratna 
neugodna emocionalna stanja, a emocional- 
na stanja, utječu na percepciju boli. Oko 40 % 
bolesnika koji boluju od kronične boli, pate i 
od različitih stupnjeva depresije (23). Bol ne 
izaziva depresiju kod svih bolesnika. Kod onih 
bolesnika koji imaju dobre mehanizme suoča- 
vanja, koji nastavljaju sa svojim uobičajenim 
aktivnostima usprkos neugodi i koji nalaze na- 
čina kontrolirati svoju bol, rjeđe se pojavljuju 
i depresija i anksioznost (21). Još je veća pove- 
zanost između intenziteta boli i stupnja ank- 
sioznosti. Anksioznost, kao stanje zabrinutosti 
pred nečim što bolesnik pretpostavlja da će se 
dogoditi, kao popratna emocija prati gotovo 
svaku bol i raste s njenim intenzitetom. Sma- 
tra se da opojne droge koje se koriste za sma- 
njenje boli kod nekih bolesnika zapravo više 
djeluju na smanjenje stupnja tjeskobe i tako 
indirektno na smanjenje intenziteta boli. Mor- 
fij, npr. bolje djeluje na smanjenje boli, ako je 
bol praćena jakom tjeskobom. Kod bolesnika 
koji pate od boli, ali u kojih je stupanj tjeskobe 


manji, djelovanje morfija je slabije (21). 


U kliničkoj praksi pokazalo se kako su emocio- 
nalna stanja pacijenta povezana s boli, a mogu 
biti i dobar prediktor razvoja bolesti i brzine 


oporavka. Najviše je istraživan utjecaj depre- 





sije i anksioznosti. Dickens i sur. (24) su u me- 
ta-analizi 12 nezavisnih istraživanja potvrdili 
kako se depresija češće nalazi kod pacijenata 
s kroničnom boli, nego kod kontrolne skupi- 
ne, te je u značajnoj korelaciji s procijenjenim 
intenzitetom boli. Ovaj učinak objašnjava se 
time što i boli depresija koriste neke zajednič- 
ke neuralne mehanizme, od kojih je najzna- 
čajniji utjecaj neurotransmitera serotonina. 


Tome u prilog idu nalazi McQuay i sur. (25) koji 


su pokazali da se nakon 3 mjeseca korištenja 
antidepresiva smanjila razina doživljene boli 
i kod pacijenata koji nisu bili depresivni. Za 
kliničku praksu su značajni nalazi kako se 
raznim postupcima smanjivanja potištenosti 
i tjeskobe pacijenata (kao što su informiranja 
o razvoju bolesti i liječenju, relaksacijske teh- 
nike, distrakcije i dr.) može značajno smanjiti 
intenzitet postoperacijske boli, a time i ubrzati 


oporavak bolesnika (26). 


U teorijama koje objašnjavaju nastanak doživ- 
ljaja boli, revolucionaran zaokret u odnosu na 
dotadašnje teorije boli koje su se koncentrirale 
ponajprije na ulogu perifernih faktora, napra- 
vili su Melzack i Wall 1965. godine (27), posta- 
vivši teoriju nadziranog ulaza (,gate control 
theory“) kojom su pretpostavili da su središnji 
psihološki procesi također značajni za doživ- 
ljaj boli. Oslanjajući se na teoriju nadziranog 
ulaza istraživači su raspravljali o tome kako 
procesi povezani s humorom mogu proizvesti 
inhibitorne suparničke signale/ulaze u prijeno- 


su signala vezanih za bol (28). 


Humor je stoljećima bio poznat kao sredstvo 
za suzbijanje boli. Još je Aristotel smatrao da 
humor smanjuje bol. Henri Bergson je 1900. 
godine govorio da je humor prirodni, spon- 
tani odgovor koji odvraća pozornost s bolnog 
sadržaja. Humor i smijeh lako su dostupni, a 
prirodno su povezani s pozitivnim emotivnim 


stanjem. 


Mehanizmi kojima humor utječe na zdravlje 
su upravo pozitivna emocionalna stanja, od- 
nosno smanjenje emocionalne boli. Jer kada se 
smijemo, ne možemo istodobno osjećati tugu, 
uznemirenost ili ljutnju - smijeh potiskuje ne- 
gativne i uznemirujuće emocije (29). Humor 
tako ima funkciju emocionalne regulacije, što 
se pozitivno odražava na zdravstveno stanje 
pojedinca. Kod prisutnosti pozitivnih emoci- 
ja dolazi do pojačanog otpuštanja endorfina 
u krvotok, što dovodi do analgetskog učinka. 
Endorfini blokiraju prijenos živčanih impulsa 


na putu iz perifernih u središnje živčane struk- 

ture čime bitno povećavaju toleranciju na bol, 
a poznati su i po tome što izazivaju pozitivno 
raspoloženje i smanjuju napetost, te općenito 


djeluju na dobrobit organizma (30). 


Pozitivne emocije, bez obzira na to kako je do 
njih došlo, imaju povoljan učinak na zdravlje, 
jer smanjuju napetost, povećavaju toleranciju 
na bol (31), poboljšavaju imunitet (32) ili dovo- 
de do izostanaka negativnih kardiovaskular- 
nih učinaka koji mogu nastati zbog negativnih 
emocija (33). Humor može indirektno povoljno 
utjecati na zdravlje preko povećanja socijalne 
mreže pojedinca. Osobe koje se koriste humo- 
rom kako bi smanjile sukobe i napetosti u od- 
nosima s drugima i povećale pozitivne osjećaje 
kod drugih, imaju veći broj kvalitetnih socijal- 
nih odnosa. Za uzvrat, viši stupanj socijalne po- 


drške umanjuje stres i poboljšava zdravlje (34). 


Posljednjih nekoliko godina porastao je broj 
istraživanja učinka humora na zdravstveno 
stanje ljudi. Humor se u njima pokazuje kao 
važan moderator u stresnim i bolnim situa- 
cijama. Dobar smisao za humor povezan je s 
opuštanjem mišića, kontrolom boli i nelagode, 
pozitivnim raspoloženjem i općenito psihološ- 
kim zdravljem uključujući i zdravo samopoi- 
manje (14,15). 


Neka istraživanja potvrđuju korist humora i 
smijeha u kardiološkim rehabilitacijama (35), 
percepciji boli i suočavanju sa stresom (18), 
modulaciji hormona stresa (3) te poboljšanju 


imuniteta kod djece i odraslih (2). 





Hospitalizacija se smatra vrlo stresnim doga- 
dajem u životu zbog toga što uzrokuje emoci- 
onalnu bol koja može dosegnuti razinu trau- 
me, pogotovo kod djece (36). Osjećaj napeto- 
sti, uznemirenost i tjeskoba samo su neki od 
mnogih simptoma koje djeca mogu doživjeti 
tijekom razdoblja hospitalizacije (37), jer sva- 
ko odvajanje djeteta od roditelja za njega je 
zastrašujuće, zabrinjavajuće i tužno (21). Od- 
lazak djeteta u bolnicu još više naglašava ovu 


neugodnu situaciju jer se uz probleme koji se 


javljaju kod odvajanja malog djeteta od rodite- 
lja javljaju i dodatni problemi zbog simptoma 
bolesti, neugodnih dijagnostičkih i terapijskih 
postupaka i nelagode bolničke okoline. Poslje- 
dice hospitalizacije znatno su teže ako je dijete 


duže vrijeme odvojeno od majke. 


Hospitalizam je opći pojam za sve specifične 
psihološke i tjelesne poremećaje uzrokova- 
ne dugotrajnim boravkom u bolnici ili drugoj 
ustanovi. Mogu se javiti simptomi kao što su 
pomanjkanje apetita, gubitak tjelesne težine 
ili izostanak očekivanog porasta tjelesne teži- 
ne, poremećaj spavanja, noćne more, apatija, 
psihomotorna usporenost, nezainteresiranost 
te drugi simptomi tipični za stanje depresije. 
Ono što je pri tome bitno jest činjenica da se 
mnoge od ovih posljedica javljaju tek nakon 
izlaska djeteta iz bolnice. Zbog toga, nažalost, 
mnogi zdravstveni djelatnici nisu ni svjesni 
mogućeg utjecaja hospitalizacije na mentalno 
zdravlje djece (21). Čak i kratke pedijatrijske 
hospitalizacije mogu imati negativne posljedi- 
ce na emocionalni, ponašajni i spoznajni ra- 
zvoj djeteta (38). 


Djeca u bolnici 50 % do 80 % ,budnih“ sati pro- 


vode bez ikakvih aktivnosti (21). Komunikacija 





djeteta s medicinskim sestrama, a pogotovo s 
liječnicima, često je oskudna. Posljednjih go- 
dina puno se radi na humanizaciji boravka 
djeteta u bolnici. Aktivnosti obuhvaćaju ure- 
đivanje bolničkih prostora kako bi bile ugodne 
za djecu i zadovoljavale njihove potrebe, ali i 
edukaciju osoblja i roditelja o emocionalnim 
potrebama i poteškoćama djece tijekom hos- 
pitalizacije, te utjecaju na mentalno zdravlje 
i razvoj djeteta. Posebna pozornost se obraća 
edukaciji o načinima zadovoljavanja emocio- 
nalnih potreba djeteta u bolnici (važnost pri- 
preme djeteta za boravak u bolnici, posjeta i 
boravka roditelja uz dijete u bolnici, dobre ko- 


munikacije s djetetom, igre u bolnici i sl.) (21). 


Neke su bolnice s vremenom razvile različi- 
te programe za podršku hospitaliziranim pa- 


cijentima. Ti programi uključuju razne vrste 

art terapije i terapije igrom za djecu. Danas u 


mnogim bolnicama postoje police sa stripovi- 





ma i sobe s DVD uređajem na kojem se pušta- 
ju komedije. Mlađa djeca dobro reagiraju na 
jednostavne interakcije kao što su škakljanje, 
igranje ,ku-kuc“ i dobivanje malih igračaka. 
Starija djeca vole viceve, zagonetke i jednosta- 
van humor poput nespretnosti, krivih izgova- 
ranja, zabuna i sl. Terapija smijehom uključu- 
je šalu kako bi se umanjila tjeskoba koja može 
biti vrlo snažna kod djece i odraslih koji trpe 
bolove, i prevladali anksioznost istrah od dok- 
tora (2). Cilj terapije smijehom je dati podršku 
i onima koji brinu o pacijentima, medicinskom 
timu i osoblju. Jedinstveni oblik humora s ci- 
ljem poboljšanja zdravlja kod ljudi u bolnič- 


kom okruženju je rad klaunova-doktora. 


KLAUNOVI-DOKTORI 


Djeca se, na sreću, lako nasmiju. Istraživanje 
je pokazalo da se djeca obično nasmiju oko 400 
puta u danu, dok odrasli samo 15 puta (39). 
Gdje je nestalo ostalih 385? Odrastanjem gu- 
bimo spontanost koja je karakteristika djece. 
I ne samo to, iako je već i smijanje 15 puta 
na dan mali broj, u bolnicama ta brojka može 


pasti na nulu. 


Smijeh kao odgovor na određeni humoristični 
poticaj prirodna je pojava, a uvođenje smiješ- 
nih podražaja ne zahtijeva ni puno vremena 
niti iziskuje velika financijska ulaganja. Kla- 
unovi-doktori koriste klaunovske tehnike ra- 
zvijene u svijetu cirkusa u kontekstu bolnice 
s ciljem poboljšanja psihofizičkog stanja bole- 
snika (40). Klaunovi su vjerojatno radili u bol- 
nicama još od doba Hipokrata, jer su liječnici 
tog vremena smatrali kako dobro raspoloženje 
pozitivno utječe na proces ozdravljenja. Među- 
tim, prisutnost profesionalnih klaunova u bol- 
nici datira tek unatrag 30-ak godina (41). Kla- 
unovi-doktori pružaju psihosocijalnu podršku 
bolesnima, nemoćnima i zaboravljenima, po- 


najprije djeci na liječenju u bolnici. Klauno- 


vi-doktori su visoko kvalificirani profesionalni 
izvođači koji su prošli audiciju i trening za rad 
s osjetljivim populacijama - ublažavaju patnju 
i olakšavaju proces oporavka pomoću humora i 
životne radosti kao terapijskog sredstva. Sama 
pojava klauna, čovjeka u šarenoj odjeći, preve- 
likim cipelama i nataknutim crvenim nosom, 
najavljuje vladavinu smijeha, neozbiljnosti, 
pomicanja svih granica i rušenja uobičajenih 
pravila. Njegov je zadatak povezujući tehnike 
klaunova sa znanjima o psihološkim faktorima 
vezanima uz bolest raditi na promjeni osjeća- 
ja pacijenta i članova obitelji (41). U praksi se 
posebno usredotočuje na ,zdrave dijelove“ pa- 
cijenta kako bi se utjecalo na ,zahvaćene dije- 


love“ i ubrzalo proces oporavka (40). 


CRVENI NOSOVI - klaunovi-doktori svoj rad 


temelje na 20-godišnjem iskustvu Međuna- 





rodne organizacije RED NOSES Clowndoctors 
International te trenutno u Hrvatskoj provode 
četiri programa. 





Dječji program. Dijete u bolnici nalazi se u 
iznimno teškom položaju s obzirom na bolesti 
fizičke teškoće koje dolaze s time, a dodatno i 
zbog bolničkog okruženja koje kod djeteta može 
izazvati strah, nepovjerenje, nemoć te potrebu 
za blizinom poznate osobe i aktivnostima koje 


će mu zaokupiti pažnju i probuditi maštu. 





Dvočlani timovi klaunova-doktora redovno 
posjećuju djecu u bolnicama. Klaunovi idu od 
jednog bolesničkog kreveta do drugog, prila- 
gođavaju se potrebama svakog pojedinačnog 
djeteta, uzimajući u obzir njihovo psihičko i 
fizičko stanje. Kako je igra najbolji način ko- 
munikacije s djetetom, posebice u stresnim 
situacijama, klaunovi-doktori unose u bol- 
ničko okruženje novi način komunikacije s 
bolesnom djecom, pokušavajući im otkloniti 
pažnju od bolesti i straha, donoseći im svi- 
jet igre, smijeha i radosti. Na granici između 
stvarnosti i mašte otvaraju se nove kreativne 
mogućnosti za djecu pacijente. Kada djeca 
imaju priliku igrati se i iskušavati svoje mo- 


gućnosti umjesto da im je pažnja usmjerena 

na trenutna ograničenja uzrokovana bolešću, 
mogu ponovno steći povjerenje u vlastite spo- 
sobnosti, što rezultira povećanjem samopouz- 
danja i daje nadu da će se njihovo zdravstveno 
stanje poboljšati. Zanimljiv je i aspekt uloga 
koje se uspostavljaju u odnosu između klauna 
i djeteta: dijete je ono koje je vrlo pametno i 
mudro, a klaun je ,nespretan i glup“. Mlađa 
djeca pokazuju izrazito zadovoljstvo u situaciji 
kada se susreću s klaunom koji sve radi krivo i 
naopako, ali istodobno to žele popraviti i zato 
su mu potrebni djetetov mudar savjet i pomoć. 
Ova vrsta scenarija snažno utječe na rast dje- 
tetovog samopoštovanja i samopouzdanja, što 
se ujedno pozitivno reflektira na njegovu per- 


cepciju bolesti i cjelokupnog stanja. 


Intervencije klaunova-doktora nisu obvezne, 





niti ih se nameće. Djeca i odrasli uvijek mogu 
izabrati žele li društvo klaunova-doktora ili 
ne. Ta je mogućnost djeci jako važna, jer im 
daje priliku donijeti odluku u okruženju u ko- 
jem drugi donose odluke za sve ostalo umjesto 
njih. Djeca obično aktivno sudjeluju u igrama 
klaunova-doktora, kao na primjer u razrješava- 


nju malih nesporazuma ili izvođenju zabavnih 





trikova. Dijete ima osjećaj da je njegova pomoć 





nužno potrebna klaunu, što u osnovi i jest isti- 
na. To jača osjećaj povjerenja i samopoštovanja 
kod djeteta zbog čega je spremnije na suradnju 


s drugima, a potiče se i djetetov osobni rast (40). 


Program za starije i nemoćne osobe. Klauno- 
vi-doktori posjećuju osobe treće životne dobi 
na stacionarnoj njezi (odjel pojačane njege 
za teško pokretne i nepokretne korisnike) u 
domovima za starije i nemoćne u Zagrebu, 
Rijeci i Osijeku od 2013. godine. Starije osobe 
na stacionarnoj njezi često imaju ograničene 
mogućnosti opažanja, komunikacije i kreta- 
nja. Klaunovi-doktori kod starijih osoba bude 
ugodna sjećanja i grade mostove prema svijetu 
mladosti. Uz pomoć humora klaunovi-dokto- 
ri razbijaju dnevnu rutinu starijim osobama i 
pružaju im mogućnost da se ponovno aktivno 


uključe u život igrom i smijehom. 


Program za krizne situacije. Klaunovi-doktori 
posjećivali su djecu i odrasle u školama i dru- 
gim ustanovama nakon razornih poplava na 
istoku Hrvatske i u Bosni i Hercegovini 2014. 
godine. Klaunovi su svojom veselom umjet- 
ničkom izvedbom donijeli osmijeh na lica ljudi 
koji su u poplavama izgubili svoje domove. Po- 
kušali su im vratili nadu kako bi lakše prebro- 
dili teške trenutke u kojima se nalaze i trgnuli 


se iz stanja beznađa. 


CIRKUS PACIJENTUS je radionica cirkuskih 
vještina za djecu na dugotrajnom liječenju. 
Klaunovi-doktori su do sada proveli sedam ta- 
kvih radionica u trajanju od tjedan dana i to 
u Psihijatrijskoj bolnici za djecu i mladež, Za- 
greb, KBC Zagreb, KBC Rijeka, KBC Osijek, KBC 
Split, a planira se i nastavak u 2016. godini u 
Klinici za dječje bolesti Zagreb i KBC Sestre 
milosrdnice. Djeca uče razne trikove, bolnički 
odjel pretvara se u pozornicu na kojoj je sve 
moguće: žongliranje lopticama i čunjevima, 
vrtnja tanjura, mađioničarski trikovi i pjesme. 
Dijete više nema pasivnu ulogu u bolnici, ono 
postaje aktivno. Završna predstava i pljesak 


roditelja i medicinskog osoblja jačaju samo- 





pouzdanje djece te osjećaj uspjeha i ponosa. 
Konačni cilj poticanja interesa za cirkuskom 
umjetnošću jest pobuđivanje želje za živo- 


tom što je ključan dio liječenja i oporavka. 


CRVENI NOSOVI u Europi i Hrvatskoj razvi- 


jaju i specijalizirane programe za specifične 








populacije pacijenata. Uskoro počinju s im- 
plementacijom programa Skype s Klaunom 
na hemato-onkološkim odjelima. Putem su- 
vremene tehnologije klaunovi-doktori će moći 
doprijeti i do najvulnerabilnijih pacijenata koji 
zbog osjetljivosti općeg zdravstvenog stanja 


mogu ostvarivati minimalne socijalne kontak- 





te s okolinom. Djeca će u kasno-popodnevno 
vrijeme, kada su aktivnosti u bolnici smanje- 
ne i kada nastupa vrijeme pojačane tjeskobe 
uzrokovane dugim boravcima u bolnici, imati 
mogućnost ostvariti kontinuiran kontakt s kla- 


unom-doktorom putem skypea. 

REZULTATI ISTRAŽIVANJA 
UČINKOVITOSTI KLAUNOVA-DOKTORA 


Tijekom posljednjih godina brojna istraživa- 
nja učinaka intervencija klaunova-doktora 
našla su kako oni mogu ublažiti neke negativ- 
ne utjecaje hospitalizacije i pozitivno utjecati 
na iskustva bolesne djece i njihovih roditelja 
(14,43). Istraživanja koja su proučavala spe- 
cifične skupine djece pokazala su pozitivan 
utjecaj intervencija klaunova doktora na 
djecu s poteškoćama (43), djecu s bolestima 
respiratornog sustava (44), djecu u prijeope- 
racijskom razdoblju (45) i onu koja su primala 


anesteziju (46). 


Dvije pokusne studije (47,48) ispitivale su učin- 
kovitost klaunova-doktora u ulozi distraktora 
tijekom srčane kateterizacije i invazivnog po- 
stupka na pedijatrijskom onkološkom odjelu. 
Rezultati su pokazali da su sama djeca i rodite- 
ji izvještavali o manjoj uznemirenosti kada je 
klaun bio prisutan tijekom srčane kateteriza- 
cije. Liječnici su potvrdili značajno smanjenje 
patnje djece, pozitivne promjene u ponaša- 
nju i raspoloženju zdravstvenih djelatnika te 
kako je postupak bilo značajno lakše provesti 
uz klaunove nego bez njih. Randomizirano 


kontrolirano istraživanje u Italiji ispitivalo je 





utjecaj prisutnosti klauna na prijeoperacijsku 
anksioznost djeteta i roditelja kod primjene 
anestezije (46). Skupina s klaunom imala je 
statistički značajno manju razinu anksioznosti 


nego skupina bez klauna. 


U nedavnom istraživanju koje je ispitivalo 
utjecaj klaunova-doktora na psihološku ne- 
agodu seksualno zlostavljanih maloljetnika 
tijekom anogenitalnog pregleda (49) nađeno je 
da su djeca koja su bila u društvu klauna po- 
kazala manje straha, izvještavala o nižoj razini 
boli i imala manji broj nametajućih misli. 

Medicinske sestre pozitivno su reagirale na 
klaunove u dječjim bolnicama (50) izvješta- 


vajući o smanjenju negativnog raspoloženja i 





utjecaju na njihovu komunikaciju i igru s dje- 


tetom. U sličnom istraživanju 76 % liječnika 
smatralo je da su klaunovi dio zdravstvenog 
osoblja, 88 % da su u bolnici kako bi zaigrali 
djecu, a čak 93 % osoblja smatralo je kako je 
učinak klaunova koristan za bolnicu (51). Od 
roditelja, 80 % je uživalo u posjetu klauna vje- 
rujući da to isto doživljavaju i njihova djeca, 
a 94 % je zapazilo da je njihovo dijete sretnije 


nakon posjete klauna. 


ZAKLJUČAK 


Posljednjih desetljeća na humor se počelo 
gledati kao na važnu sastavnicu mentalnog i 
tjelesnog zdravlja, a ne samo kao na socijalno 
poželjnu osobinu ličnosti. Postojeća literatura 
i istraživanja o humoru kao načinu nošenja sa 
stresom i ublažavanja boli potvrđuju pozitivne 
učinke humora i na tjelesnom i na emocional- 


nom planu. 


Poseban oblik primjene humora u bolničkom 
okruženju je rad klaunova-doktora. Klauno- 
vi-doktori donose smijeh i životnu radost u 
problematične i teške situacije s kojima se bo- 
lesni, nemoćni i zaboravljeni, ponajprije djeca 


na liječenju u bolnici suočavaju. 


Smijeh ostvaruje pozitivan utjecaj na stanje 
pacijenta djelujući na četiri različite razine: 
fiziološka razina — smijeh stimulira imuno- 
loški odgovor organizma zbog smanjenja ra- 
zine hormona stresa kortizola i oslobađanja 
hormona endorfina, emocionalna razina — 
pomoću smijeha negativne emocije zamje- 
njuju se pozitivnima, kognitivna razina — kla- 
unov performans odvlači pažnju pacijenta s 
njegove trenutne situacije i probuđuje maštu, 
socijalna razina - smijehom se stvara veza 
između djece i klaunova te se ujedno stimu- 
lira daljnja socijalna interakcija bolesne dje- 
ce. Zbog toga humor može biti jednostavno, 
jeftino i prirodno terapijsko sredstvo koje se 
može koristiti u različitim terapijskim okru- 


ženjima. 

